Щапхъэ игъэлъагъуэу псэуащ
Лэскэн щIыналъэ администрацэм щекIуэкIащ СССР-м и къэрал дамыгъэ лъапIэхэу «ЩIыхь орденым и III нагъыщэр», «Зауэм щызэрихьа лIыгъэм папщIэ», «Сталинград зэрихъумам папщIэ» медалхэр АфIэунэ Уэлий Мудар и къуэм къыхуагъэфэщауэ зэрыщытамкIэ щыхьэт тхылъхэр абы и Iыхьлыхэм етыжыным теу- хуа зэIущIэ.
АфIэунэ Уэлий 1898 гъэм Къуэгъулъкъуей къуажэм къыщалъхуат. 1941 гъэм и мэлыжьыхьым ар ираджащ Дзэ Плъыжьым. Хэку зауэр къэхъея нэужь, АфIэунэр щызэуащ Дон, Ленинград фронтхэм икIи а щIыпIэхэм уIэгъэ хьэлъэ щыхъуащ.
1942 гъэм фокIадэм и 20-м унагъуэм къыIэрыхьа щыхьэкIуэ тхылъым зэритамкIэ, 15-нэ гвардейскэ фочауэ дивизэм хэта АфIэунэ Уэлий фокIадэм и 5-м хъыбарыншэу кIуэдахэм яхэхуат.
Зэман дэкIри, АфIэунэм и лъэужьым техьахэщ: ар Сталинград и деж щекIуэкIа зауэ гуащIэм хэту етIуанэу уIэгъэ хьэлъэ хъури, госпиталым яшауэ щIэлът.
Уэлий и псэм щымысхьыжу зэрызэуам и щыхьэтщ мыр.
Сталинград ебгъэрыкIуэ бийм щхьэмыгъазэу пэщIэта фочауэ подразделенэм и зауэлI АфIэу- нэм 1943 гъэм щIышылэм и 27-м пулемётчикыу 2-рэ быдапIэм къиукI фашист 16-рэ иукIат. ЗауэлI хахуэм Хэкум и дамыгъэ лъапIэ къратыну дэф- тэрхэр ягъэхьэзырат, ауэ а Iуэхур и кIэм нэмысауэ къэнащ.
Ленинград фронтми нэхъ лIыгъэ мащIэ щызэрихьакъым Уэлий.
1944 гъэм Нарвэ псым зэпрысыкIыу, минэхэмкIэ якуда щIыпIэм ихьэн хуей щыхъум, ар абы пхрыкI- ри нэмыцэ зэрыпхъуакIуэхэм ящыщу 13 Ольгино жылагъуэм пэмыжыжьэу щиукIащ, Iэщэ-фащэ зэрылъ шыгуи 4 къихури къэкIуэжащ. Абы щыгъуэм къыхуагъэфэща «За боевые заслуги» орденри илъэгъуакъым АфIэунэм. Зауэ нэужьым абы къратащ юбилейнэ медалхэри орденхэри. Ауэ, ди жагъуэ зэрыхъунщи, къэралым и дамыгъэ лъапIэу зауэ лыгъэм къыщыхуагъэфэщахэр къэтт.
АфIэунэ Уэлий зауэ нэужьым фIыщIэрэ щытхъу- рэ пылъу лэжьащ. Абы къратащ «За трудовую доблесть» медалыр, КъБАССР-м и Совет Нэхъыщ- хьэм и Президиумым и ЩIыхь тхылъыр, СССР-м и ВДНХ-м и медалхэр.
АфIэунэм Хэку зауэм дамыгъэ лъапIэхэр къызэрыщыхуагъэфэщам и щыхьэт тхылъищыр IэщIалъхьэжащ абы и къуэ Мэдин.
ЛIыгъэшхуэ зауэм щызезыхьа зауэлIым теухуауэ екIуэкIа зэIущIэм хэтащ КъБР-м Iэтащхьэм и Администрацэм, КъБР-м и Правительствэм, щIыпIэ самоуправленэхэм я лIыкIуэхэр, еджакIуэ цIыкIухэр, АфIэунэхэ я нэхъыжьхэмрэ щIалэгъуалэмрэ.
Лэскэн щIыналъэ администрацэм
и хъыбарегъащIэ IэнатIэ.
